Van ernstige besering na Spaanse sewesdroomLohan Potgieter het ’n merkwaardige rugbystorie om te vertel. Foto: Verskaf. Lohan Potgieter het ’n merkwaardige storie om te vertel. In 2019 het dié Suid-Afrikaansgebore rugbyspeler ’n ernstige besering tydens ’n rugbywedstryd tussen CAR Cáceres en Jaén in Spanje opgedoen. Deesdae speel die jong losvoorspeler weer toprugby vir sy klub (Gaztedi Rugby Taldea), terwyl hy ook al ’n keer of wat vir die Spaanse sewespan in aksie was. “Ek het in die 79ste minuut van dié wedstryd ’n drie gedruk. Een van Jaén se spelers het nadat ek gedruk het, met sy knie op my nek gespring. Ek het erge harsingskudding opgedoen en een van my nekwerwels is gekraak,” het hy destyds aan Maroela Media gesê. Foto: Verskaf. “Die pad terug na die rugbyveld was aanvanklik ’n moeilike een want ’n mens is onseker oor wat vorentoe gaan gebeur, maar deur die Here se genade het ek volkome van my nekbesering herstel. Die wete dat God ’n plan met alles het, het vir my rustigheid en vrede gegee.” En die speler wat op sy nek gespring het? “Sover my kennis strek, speel hy steeds rugby. Ek het hom egter vergewe en besluit om nie ’n saak teen hom aanhangig te maak nie.” Potgieter het vir Hoërskool Punt in Mosselbaai se eerste span uitgedraf, was die onderkaptein van die SWD Arende se Akademiespan in 2014 en het dieselfde unie se o.20’s aangevoer. Dan het hy ook vir die Cheetahs se o.19’s gespeel en was deel van die Sentrale Universiteit van Tegnologie se Young Guns-groep in die Varsitybeker. Hy was ’n lid van die Arende se span vir die SuperSport‑uitdaagreeks toe hy in 2017 ’n geleentheid gekry het om sy loopbaan in Spanje voort te sit. Deesdae is hy deel van die Spanjaarde se sewesplanne en dit is sy droom om gereelde speelkans in die HSBC-sewesreeks te kry. Foto: Verskaf. Maar net nadat hy sy Spaanse sewesbuiging gemaak het, het die noodlot weer besluit om ’n vreemde koers in te slaan. “Skaars ’n week nadat ek my eerste wedstryd gespeel het, het ek een van my ribbes gebreek en dit het in my long gesteek. Ek is egter tans weer terug in die groep en ek glo dat die Here vir my op die regte tyd ’n geleentheid sal gee om te speel.” Volgens Potgieter is sy geloof die belangrikste ding in sy lewe. “Sonder God se genade en guns sou ek nie vandag gewees het wie ek is nie. Al die eer kom Hom toe.” Hy het ná die tweede terugslag sy Gaztedi-terugkeer met die wendrie (in die 83ste minuut) in die klub se derbywedstryd teen Bilboa gevier. Daar wag ongetwyfeld nog ’n hele paar opwindende hoofstukke in Lohan Potgieter se rugbystorie.